

Rijeka, 13. svibnja 2024.godine

Poštovani roditelji!

Obraćamo Vam se zbog pediculusa ili pojave ušljivosti glave kod djece. Samo zajedničkim naporima možemo riješiti taj problem.

Ušljivost je zarazna bolest i treba se prema toj bolesti ponašati kao i prema drugim zaraznim bolestima (npr. vodenim kozicama). Problem ne rješavamo skrivajući ga.

Dobili smo savjete epidemiološke službe i školske ambulante :

Kako otkriti uši glave?   
Na ušljivost glave ukazuje uporan svrbež glave. Pažljivim pregledom vlasišta mogu se otkriti žive pokretne uši ili samo gnjide. Gnjide su sitna, oko 1 mm velika, jajašca čvrsto prilijepljena uz kosu tako da se lako razlikuju od peruti koja se za razliku od gnjida lako skida s kose.

Kako se riješiti ušljivosti glave?   
Ako se otkrije da neko dijete ima uši, preporučuje se provesti razušivanje kod svih članova obitelji i sve djece u razredu istovremeno. Naime, ako pri pregledu promakne jedna ušljiva glava, što se može dogoditi ako je netko tek nedavno zaražen ušima pa ih ima malo, postoji opasnost da se s te glave uši ponovno rašire na druge. Zbog toga je potrebno sredstvima protiv ušiju tretirati sve članove obitelji i razreda, a ne samo one za koje je vidljivo da na glavi imaju žive uši i/ili gnjide.  
  
Postupak razušivanja provodi se pranjem kose specijalnim šamponima protiv ušiju prema uputama proizvođača (najčešće pranjem 2 x u razmaku do tjedan dana) ili posipanjem permetrinskim prahom koji se ostavi na glavi preko noći, a drugi dan se kosa opere običnim šamponom. Prašenje vlasišta se mora ponoviti još jednom u razmaku od 10 do najviše 14 dana.  
  
Bez obzira koji je od gore navedenih postupaka korišten, potrebno je ukloniti s vlasišta sve gnjide rukom. Kosu treba isprati u toploj zakiseljenoj vodi (dodajte octa ili limunova soka) kako bi se češljanjem gustim češljem gnjide odlijepile od kose, a češalj treba svako malo dobro oprati. Mi smo u školi nabavili električni češalj koji uništava uši i gnjide. Kod većih zaraza ušima preporučuje se i šišanje, jer s kraće kose je puno lakše ukloniti uši i gnjide. Pogotovo se preporučuje šišanje duge plave kose jer su na njoj gnjide gotovo nevidljive.  
  
U obitelji u kojoj su se pojavile uši potrebno je nakon tretiranja glave svih ukućana oprati svu posteljinu, deke, ručnike, odjeću kao i sva pokrivala za glavu (pogotovo vunene kape i ovratnike na jaknama).

Riješiti se ušiju glave ogroman je posao! Odgovornost je na obitelji, jer ušiju vas ne može riješiti ni liječnik epidemiolog, niti medicinska sestra, a niti ravnateljica i učiteljica u školi ukoliko ne napravite ono što sami morate napraviti.

Zadatak škole je obavijestiti sve učenike i roditelje o potrebi provođenja razušivanja svih članova te u suradnji s liječnicima podijeli roditeljima pisane naputke kako i kada to učiniti. Najbolje je to učiniti preko vikenda.

Dijete pošaljite u školu tek s liječničkom dozvolom. Preventivno operite kosu djeteta kod kojih nema pojave ušiju odgovarajućim sredstvom kako bismo i na taj način spriječili širenje te bolesti.

Hvala na razumijevanju,

Ravnateljica Škole

Loredana Jakominić

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

OŠ Podmurvice, Podmurvice 6, 51000 Rijeka, Hrvatska/Croatia www.os-podmurvice-ri.skole.hr

Tel. 00385 51 678 177, 678 178, 675 404, Fax. 676 177 E-mail: [ospodmurvice@os-podmurvice-ri.skole.hr](mailto:ospodmurvice@os-podmurvice-ri.skole.hr)